সলিমুল্লাহ খানের সঙ্গে আমার পরিচয় ঘটে নিউইয়র্ক শহরের এক কবিতার আসরে, ১৯৯৩-৯৪ সালে। বাংলা কবিতা সবে তার যাত্রা শুরু করেছে উত্তর আমেরিকায়। সেই সময় আমি সমকালীন আমেরিকার বেশ কিছু কবিতা অনুবাদ করি (২০০৯ সালে ‘সাম্প্রতিক আমেরিকান কবিতা’ শিরোনামে তা বই আকারে প্রকাশিত হয়) এবং সলিমুল্লাহ খানও তখন বিভিন্ন ভাষার অনেক কবির কবিতা অনুবাদ করে চলেছেন। আস্তে আস্তে আমরা একে অপরের কবিতার প্রথম শ্রোতা/ পাঠক হয়ে উঠি। এবং তাঁর অনেকটাই আমাদের করতে হতো টেলিফোনে। কবিতাকে ঘিরেই আমাদের পরিচয় ঘন হতে থাকে। আজ এত দিন পরে, মনে হয়, সে সময় ব্যাপারটা আমরা উপভোগ করেছি বেশ, এটা বললে বাড়িয়ে বলা হবে না বলেই মনে করি।